
	Retningslinjer for behandling av saker    vedr. barns skolegang



1. Privat skolegang
Intensjonen med særavtalens § 9 er å gi et ordinært skoletilbud i utlandet, som er likeverdig (jevngodt) med det som barn har rett til i Norge. 

Når denne målsettingen ikke kan oppfylles ved bruk av offentlig skole på tjenestestedet, kan undervisningsutgifter på privatskole for medfølgende (jf. definisjonen på side 3 i særavtalen) barn dekkes når dette er nødvendig for å sikre et likeverdig skoletilbud på tjenestestedet med det de har rett til i Norge. 

Dersom det på dette grunnlag anses nødvendig med privat skolegang, og det foreligger flere alternative private skoletilbud på tjenestestedet, skal det gis utgiftsdekning på nivå med tilbudet med lavest kostnad av de som anses adekvat iht. særavtalens intensjon. 


2. Likeverdig tilbud
Dekningen av skoleutgifter i særavtalen er ikke helt lik med den i Norge, men har som intensjon å gi et jevngodt tilbud med det barn har rett til i Norge. 

Hovedforskjellene mellom regelverkene i Norge og i utenrikstjenesten er som følger:

Aldersgrensen for skolestart:
· I Norge: 			skolegang gis fra skolestart i det året eleven fyller 6 år 
· I særavtalen: 		utgiftene på tjenestestedet dekkes fra skolestart i det året 
					eleven fyller 5 år.

 Transport:
· I Norge: 			Gratis skyss gis når eleven har følgende avstander til 
skolen: 1. trinn – mer enn 2 km, 2.–10. trinn – mer enn 4 km. Elever som har en farlig eller vanskelig skolevei, har rett til gratis skyss uavhengig av hvor langt unna skolen de bor. Om veien er farlig eller vanskelig må vurderes både opp mot den enkelte eleven og veien i seg selv. For å få rett til gratis skoleskyss må det være en særlig risiko. Dette betyr at trafikkutfordringene på veien er større enn det kan forventes at eleven mestrer.    
· I særavtalen: 			Evt. merutgifter anses dekket i barnetillegget.

Egenandel:
· I Norge: 			Ingen 
· I særavtalen	: 		Når utgiften pr. barn pr. skoleår overstiger kr. 555.000 
pr. barn pr. skoleår, påløper det en egenandel med inntil 
kr. 29.500 pr. barn pr. skoleår.
----------
Konklusjon:
De avvikende reglene i særavtalen anses samlet sett å gi et jevngodt tilbud ved skolegangen i utlandet sammenlignet med det barn har rett til i Norge. 

I denne vurderingen må man videre vektlegge kvaliteten (det pedagogiske tilbudet) ved de benyttede skolene i utlandet, sammenlignet med kvaliteten i den offentlige skolen i Norge. Hensett også til dette elementet anser vi at formålet med skolebestemmelsen i særavtalen om at man har rett til et likeverdig tilbud ved skolegangen i utlandet, sammenlignet med det skoletilbudet man har rett til i Norge, er oppfylt. 

For øvrig anføres det at det tilstås barnetillegg, i tillegg til barnetrygd fra Norge, under tjenestegjøringen i utlandet. Barnetillegget skal på generell basis - dekke økte levekostnader som følger av tjenestegjøringen i utlandet. 


3.	Utenriksstasjonen er saksbehandlende instans 
Utenriksstasjonen behandler sakene, jf. særavtalens § 9.3. 

Departementet har en støttefunksjon i slike saker og bistår når det er behov for å tolke den relevante bestemmelsen i særavtalen.  

Når en slik sak forelegges for departementet til uttalelse, skal stasjonens vurderinger og tilråding i saken fremkomme, sammen med en konkret angivelse av den tvilen som foreligger mht. forståelsen av skolebestemmelsen i særavtalen. 


4. Søknaden til stasjonen
Når en privatskole må benyttes, skal den utsendte medarbeideren i god tid før skolestart, og fortrinnsvis før påmelding til skolen foretas, fremme en søknad til stasjonen om dekning av utgiftene inneholdende følgende elementer:

- 	Opplysninger om, og vurdering av, tilgjengelige offentlige skoler
- 	Opplysninger om, og vurdering av, aktuelle private skoler
- 	Elevens skolebakgrunn, samt forventede fremtidige skolegang 
- 	Totalkostnaden pr. elev pr. skoleår omregnet til norske kroner for de berørte 	skolene. 

I søknaden fra den utsendte medarbeideren skal redegjøres nærmere for hvorfor det offentlige tilbudet eventuelt ikke kan benyttes. 

I tillegg skal det i søknaden være en omtale av årsaken til at de andre private tilbudene enn det tilbudet den utsendte medarbeideren ønsker å gjøre bruk av, ikke velges. 

Det er viktig at det i søknaden er en grundig omtale av det pedagogiske innholdet ved de aktuelle skolene, da dette er det viktigste vurderingskriteriet i slike saker. 

Andre elementer som tas i betraktning er elevens skolebakgrunn og forventede fremtidige skolesituasjon - når disse forholdene er betinget av forsørgers ansettelsesforhold i utenriks-tjenesten. Dette gjøres hovedsakelig av hensyn til barnets behov for kontinuitet i skolegangen, dvs. at eleven kan holde seg til ett skolesystem/språk i skolegangen ved flere, og derfor samlet sett langvarige opphold i utlandet. 

Språklige og kulturelle, samt andre relevante, tungtveiende forhold kan også vektlegges.  

Skolevalg av personlig/privat karakter, dvs. av ikke-tjenestelig karakter, skal ikke tillegges vekt. 

Stasjonen forutsettes å foreta en selvstendig vurdering av søknaden med basis i regelverket i særavtalen. I denne forbindelse bemerkes videre at det skoletilbudet med lavest kostnad pr. barn pr. skoleår, som oppfyller skolebestemmelsens formålsparagraf, skal velges. 


5. 	Utgiftsdekning

5.1 Ordinære utgifter
Obligatoriske utgifter, primært de faste skoleavgiftene («Tuition») og skolebøker, til ordinær skolegang, kan dekkes på grunnlag av fakturaen fra skolen.                                                 

Utgifter til frivillige ekstratilbud dekkes ikke.       
                                                                                                           
Andre utgifter som ikke dekkes særskilt med hjemmel i skolebestemmelsen i særavtalen er bl.a: 
- 	skolemateriell
- 	transport, skoleturer, lunsj og uniform.

Dersom en av ovennevnte utgifter skulle være inkludert i de ordinære skolepengene («Tuition»), bes skolen kontaktet for å fremskaffe opplysninger om størrelsen på denne utgiften. Den utsendte avkreves deretter beløpet på denne utgiften.

5.2 Ekstraundervisning
Når en elev kommer på etterskudd som følge av overgangen til et nytt skolesystem, dekkes utgifter til ekstraundervisning i regi av skolen, eventuelt ved engasjement av privatlærer. Grunnlaget for ekstraundervisningen skal dokumenteres ved være en erklæring fra skolen/-læreren.
 
Ved engasjement av privatlærer, fastsettes undervisningshonoraret basert på lokalt lønnsnivå, lærerens kvalifikasjoner, samt oppdragets art. Engasjementskontrakt må inngås mellom læreren og den berørte utsendte medarbeideren. 

Det er viktig å påse at den engasjerte læreren har den nødvendige kompetansen for oppdraget. 

Dersom den engasjerte læreren er skattepliktig til Norge, må undervisningshonoraret utbetales av departementet. Signert (av læreren) og attestert (av administrativ saksbehandler ved stasjonen) skjema skal i så fall innsendes i original til Lønnsenheten.  

Honorar som skal beskattes lokalt, utbetales av stasjonen, og innberetning av lønnsinntekt, skattetrekk mv. skjer iht. lokale regler.  

Skjemaet ”Lønn og godtgjørelser”, skal alltid benyttes når det betales honorar til en privatlærer. Skjemaet finnes her:  

https://intra.dep.no/ud/ansatt/lonn-arbeidstid-reise/lonn/skjemabase/id102901/

Hvis ekstraundervisningen skjer i regi av skolen elevene går på, blir det administrative forholdet enklere ved at skolen rekrutterer læreren og ordner alt det praktiske ifm. betaling av honorar, skattetrekk mv. Da skal utenriksstasjonen forholde seg til fakturaen fra skolen. 

Uavhengig av undervisningstype er det viktig å påse at behovet for ekstraundervisningen er godt dokumentert fra skolens side, og at omfanget av den påkrevde ekstraundervisningen også fremgår av erklæringen fra skolen. Det er også viktig å påse at den berørte utsendte har kontrollert fakturaen før den går til stasjonen for betaling. 

5.3 Skoleutgifter i opptjeningsperioden som medfølgende - særavtalen punkt 9.6.
Etter særavtalen punkt 9.6. kan skoleutgifter dekkes for barn i tilstøtende opptjeningsperiode til barnets faste bosettelse på tjenestestedet som medfølgende. Barnet må ha flyttet til tjenestestedet fra Norge, forutgående tjenestested eller fra tredjeland, som følge av den utsendte medarbeiderens forflytning. 

Bestemmelsen gjelder skoleutgifter til ordinær skolegang for barn som har flyttet til tjenestestedet med intensjon om å være fast bosatt som medfølgende for utsendte (og som har reell mulighet til dette), men enda ikke klarer å oppfylle oppholdskravet til medfølgende i det halvåret de flytter ut, typisk på høsten. Bestemmelsen gjelder også skolepenger for barn som akkurat har vært fast bosatt som medfølgende, men som ikke lenger klarer å oppfylle oppholdskravet i halvåret de flytter hjem, typisk om våren.

6. 	Egenandel 
Når skoleutgiften overstiger kr. 555.000 (ekskl. registreringsavgiften i det første skoleåret) 
pr. barn pr. skoleår, skal den utsendte medarbeideren dekke en egenandel på inntil kr. 29.500 
pr. barn pr. skoleår. 

Det betyr at hvis samlet skoleutgift, etter fradrag av registreringsavgiften, er på mer enn 
kr. 584.500 pr. barn pr. skoleår, vil egenandelen tilsvare maksimalsatsen på kr. 29.500. Når totalutgiften er mellom kr. 555.000 og kr. 584.500 pr. barn pr skoleår, vil egenandelen utgjøre differansen mellom totalutgiften og kr. 555.000.
  
  

